
Betegtájékoztató: Információk a beteg számára

Ivacaftor Galenika 150 mg filmtabletta 
ivakaftor


Mielőtt elkezdi alkalmazni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.
· Tartsa meg a betegtájékoztatót, mert a benne szereplő információkra a későbbiekben is szüksége lehet. 
· További kérdéseivel forduljon kezelőorvosához vagy gyógyszerészéhez, vagy a gondozását végző egészségügyi szakemberhez.
· Ezt a gyógyszert az orvos kizárólag Önnek írta fel. Ne adja át a készítményt másnak, mert számára ártalmas lehet még abban az esetben is, ha a betegsége tünetei az Önéhez hasonlóak.
· Ha Önnél bármilyen mellékhatás jelentkezik, tájékoztassa erről kezelőorvosát vagy gyógyszerészét, vagy a gondozását végző egészségügyi szakembert. Ez a betegtájékoztatóban fel nem sorolt bármilyen lehetséges mellékhatásra is vonatkozik. Lásd 4. pont.

A betegtájékoztató tartalma:

0. Milyen típusú gyógyszer az Ivacaftor Galenika 150 mg filmtabletta (a továbbiakban Ivacaftor Galenika) és milyen betegségek esetén alkalmazható?
0. Tudnivalók az Ivacaftor Galenika szedése előtt
3.	Hogyan kell szedni az Ivacaftor Galenika-t?
4.	Lehetséges mellékhatások
5.	Hogyan kell az Ivacaftor Galenika-t tárolni?
6.	A csomagolás tartalma és egyéb információk


1. Milyen típusú gyógyszer az Ivacaftor Galenika és milyen betegségek esetén alkalmazható?

Az Ivacaftor Galenika az ivakaftor nevű hatóanyagot tartalmazza. Az ivakaftor a cisztikus fibrózis transzmembrán konduktancia regulátor (CFTR) szintjén hat. A CFTR a sejtfelszínen csatornát képező fehérje, amely lehetővé teszi részecskék, például klorid bejutását a sejtbe, illetve kijutását a sejtből. Cisztikus fibrózisban (CF) szenvedőknél a CFTR-génben fellépő mutációk (lásd alább) következtében csökkent a klorid áramlása. Az ivakaftor abban segít, hogy bizonyos kóros CFTR-fehérjék gyakrabban nyíljanak meg, és ezáltal elősegítse a klorid beáramlását a sejtbe, illetve kiáramlását a sejtből.

Az Ivacaftor Galenika tabletta az alábbiak kezelésére javallott:
· önmagában alkalmazva (monoterápia) cisztikus fibrózisban (CF) szenvedő, legalább 6 éves és legalább 25 kg vagy nagyobb testtömegű betegek számára, akiknél a CFTR-génen R117H mutáció vagy az alábbi kapuzási mutációk egyike áll fenn: G551D, G1244E, G1349D, G178R, G551S, S1251N, S1255P, S549N vagy S549R.

· tezakaftor/ivakaftor tablettával együtt alkalmazva olyan legalább 6 éves CF-ban szenvedő betegek számára, akik a CFTR-génen két F508del mutációt hordoznak (az F508del mutációra nézve homozigóták), vagy akik F508del mutációt és bizonyos egyéb, a CFTR fehérje csökkent mennyiségét és/vagy csökkent működését eredményező mutációkat hordoznak (az F508del mutációra nézve heterozigóták, emellett reziduális funkció- [RF] mutációt hordoznak). Ha Önnek tezakaftor/ivakaftor-kombinációval együtt írták fel az Ivacaftor Galenika-t, olvassa el a tezakaftor/ivakaftor-készítmény betegtájékoztatóját. Fontos információkat tartalmaz a két gyógyszer szedésének módjáról.

· ivakaftor/tezakaftor/elexakaftor tablettával együtt alkalmazva olyan legalább 6 éves betegeknél, akiknél CF-ban szenvednek, és legalább egy, az ivakaftor/tezakaftor/elexakaftor-kombinációval együtt alkalmazott Ivacaftor Galenika-ra reagáló mutációt hordoznak a CFTR génen. Ha az Ivacaftor Galenika-t ivakaftor/tezakaftor/elexakaftor alkalmazásával együtt rendelték Önnek, olvassa el az ivakaftor/tezakaftor/elexakaftor betegtájékoztatóját. Fontos információkat tartalmaz arról, hogy hogyan kell szedni ezt a két gyógyszert.


1. Tudnivalók az Ivacaftor Galenika szedése előtt

Ne szedje az Ivacaftor Galenika-t:
· ha allergiás az ivakaftorra vagy a gyógyszer (6. pontban felsorolt) egyéb összetevőjére.

Figyelmeztetések és óvintézkedések

Az Ivacaftor Galenika szedése előtt beszéljen kezelőorvosával vagy gyógyszerészével.

· Beszéljen kezelőorvosával, ha májbetegsége van vagy volt korábban. Lehetséges, hogy kezelőorvosának módosítania kell az Ön adagját.
· Egyes Ivacaftor Galenika-t szedő (önmagában vagy tezakaftor/ivakaftor vagy ivakaftor/tezakaftor/elexakaftor-kombinációval együtt) betegek esetében emelkedett májenzimszinteket észleltek a vérben. Azonnal tájékoztassa kezelőorvosát, amennyiben az alábbi májproblémákra utaló tünetek bármelyikét észleli: 
· fájdalom vagy kellemetlen érzés a has jobb felső területén,
· a bőr és a szemfehérje sárgás elszíneződése,
· étvágytalanság,
· hányinger vagy hányás,
· sötét színű vizelet.
· A kezelés előtt és annak során – különösen a kezelés első évében, és főleg, ha korábbi vérvizsgálatai magas májenzimszinteket mutattak – kezelőorvosa vérvizsgálatokat fog végeztetni, melyekkel a máj működését ellenőrzi.
· Depresszióról (beleértve az öngyilkossági gondolatokat és viselkedést) számoltak be az Ivacaftor Galenika-kezelés alatt álló betegeknél, főként tezakaftorral/ivakaftorral vagy ivakaftorral/tezakaftorral/elexakaftorral-kombinációban történő alkalmazás esetén, ami általában a kezelés első három hónapjában jelentkezett. Azonnal forduljon kezelőorvosához, ha Ön (vagy valaki, aki ivakaftor- tartalmú gyógyszert szed) az alábbi tünetek bármelyikét észleli: szomorúság vagy megváltozott hangulat, szorongás, érzelmi labilitás érzése vagy önkárosító vagy öngyilkossági gondolatok, amelyek depresszió jelei lehetnek.
· Beszéljen kezelőorvosával, ha vesebetegsége van vagy volt korábban.
· Ha két I. osztályú mutációja van (olyan mutációk, amelyekről ismert, hogy nem termelnek CFTR-fehérjét), nem szedheti az Ivacaftor Galenika-t, mivel várhatóan nem fog reagálni erre a gyógyszerre.
· Az Ivacaftor Galenika alkalmazása nem javasolt, ha Ön szervátültetésen esett át.
· Tájékoztassa kezelőorvosát, ha Ön hormonális fogamzásgátlást alkalmaz – például a fogamzásgátló tablettát szedő nők. Ez azt jelentheti, hogy Önnél nagyobb a valószínűsége a bőrkiütések kialakulásának, mialatt az Ivacaftor Galenika-t az ivakaftor/tezakaftor/elexakaftor –kombinációval együtt szedi.
· A látást nem befolyásoló szemlencse-rendellenességről (szürkehályog) számoltak be néhány Ivacaftor Galenika-kezelésben (önmagában vagy tezakaftor/ivakaftor-kezeléssel vagy ivakaftor/tezakaftor/elexakaftor kezeléssel együtt) részesülő gyermeknél és serdülőnél. Kezelőorvosa elvégeztethet néhány szemészeti vizsgálatot az ivakaftor-kezelés előtt és alatt.
· Az Ivacaftor Galenika csak abban az esetben alkalmazható, ha Ön az 1. pontban (Milyen típusú gyógyszer az Ivacaftor Galenika és milyen betegségek esetén alkalmazható?) megadott mutációk egyikét hordozza a CFTR génen.

Gyermekek és serdülők

Ne adja ezt a gyógyszert 6 évesnél fiatalabb gyermekeknek.
Ivakaftor hatóanyagot tartalmazó másik készítmény elérhető 1 hónapos és 5 éves kor közötti gyermekek számára.

Egyéb gyógyszerek és az Ivacaftor Galenika

Feltétlenül tájékoztassa kezelőorvosát vagy gyógyszerészét a jelenleg vagy nemrégiben alkalmazott vagy alkalmazni tervezett egyéb gyógyszereiről. Néhány gyógyszer befolyásolhatja az Ivacaftor Galenika hatását, vagy fokozhatja a mellékhatások előfordulásának valószínűségét. Különösen fontos, hogy tájékoztassa kezelőorvosát, amennyiben az alábbiakban felsorolt gyógyszerek bármelyikét szedi. Kezelőorvosa dönthet úgy, hogy módosítja az adagját, illetve több ellenőrző vizsgálatra lehet szükség.

· Gombaellenes gyógyszerek (gombás fertőzések kezelésére alkalmazzák). Ezek közé tartozik a flukonazol, itrakonazol, ketokonazol, pozakonazol és vorikonazol.
· Antibiotikumok (bakteriális fertőzések kezelésére alkalmazzák). Ezek közé tartozik a klaritromicin, eritromicin, rifampicin, rifabutin és telitromicin.
· Epilepszia elleni gyógyszerek (epilepsziás görcsrohamok kezelésére alkalmazzák). Ezek közé tartozik a karbamazepin, fenobarbitál és fenitoin.
· Gyógynövénykészítmények. Ezek közé tartozik a közönséges orbáncfű (Hypericum perforatum).
· Immunszuppresszív gyógyszerek (szervátültetés után alkalmazzák). Ezek közé tartozik a ciklosporin, everolimusz, szirolimusz és takrolimusz.
· Szívglikozidok (bizonyos szívbetegségek kezelésére alkalmazzák). Ezek közé tartozik a digoxin.
· Véralvadásgátlók (vérrögképződés megelőzésére alkalmazzák). Ezek közé tartozik a warfarin.
· Cukorbetegség kezelésére szolgáló gyógyszerek. Ezek közé tartozik a glimepirid és glipizid.
· Vérnyomáscsökkentő gyógyszerek. Ezek közé tartozik a verapamil.

Az étel és ital hatása az Ivacaftor Galenika-ra 

A kezelés során kerülje a grépfrút tartalmú élelmiszereket, illetve italokat, mert ezek a szervezetében található ivakaftor mennyiségének növelésével fokozhatják az Ivacaftor Galenika mellékhatásainak előfordulását.

Terhesség és szoptatás

Ha Ön terhes vagy szoptat, illetve ha fennáll Önnél a terhesség lehetősége vagy gyermeket szeretne, a gyógyszer alkalmazása előtt beszéljen kezelőorvosával. Terhesség alatt az Ivacaftor Galenika alkalmazását lehetőség szerint jobb mellőzni, és kezelőorvosa segít annak eldöntésében, hogy mi a legjobb az Ön és gyermeke számára.

Az ivakaftor kiválasztódik az anyatejbe. Ha gyermekét szoptatni szeretné, kérjen tanácsot kezelőorvosától az Ivacaftor Galenika szedésének megkezdése előtt. Kezelőorvosa eldönti, hogy a szoptatás abbahagyását vagy az ivakaftor-terápia leállítását javasolja-e Önnek. Kezelőorvosa figyelembe fogja venni a szoptatás előnyét a gyermeke és a terápia előnyét az Ön szempontjából.

A készítmény hatásai a gépjárművezetéshez és a gépek kezeléséhez szükséges képességekre

Az Ivacaftor Galenika szédülést okozhat. Ha szédül, ne vezessen gépjárművet, ne kerékpározzon, és ne kezeljen gépeket.

Az Ivacaftor Galenika nátriumot tartalmaz

Az Ivacaftor Galenika kevesebb mint 1 mmol (23 mg) nátriumot tartalmaz adagonként, azaz gyakorlatilag „nátriummentes”.


0. Hogyan kell szedni az Ivacaftor Galenika-t?

A gyógyszert mindig a kezelőorvosa által elmondottaknak megfelelően szedje. Amennyiben nem biztos abban, hogyan alkalmazza a gyógyszert, kérdezze meg kezelőorvosát.

Kezelőorvosa határozza meg az Ön számára megfelelő gyógyszert és adagot.
Az Ivacaftor Galenika adagolására vonatkozó utasítások az 1. táblázatban vannak megadva.

1. táblázat: Adagolási ajánlások
	Életkor/testtömeg
	Reggeli adag
	Esti adag

	Ivacaftor Galenika önmagában (monoterápiában)

	legalább 6 éves, ≥ 25 kg
	Egy 150 mg-os Ivacaftor Galenika tabletta
	Egy 150 mg-os Ivacaftor Galenika tabletta

	Ivacaftor Galenika tezakaftor/ivakaftor-kombinációval együtt

	legalább 6 éves, de 12 évesnél fiatalabb, < 30 kg
	Egy 50 mg tezakaftor/75 mg ivakaftor tabletta
	Egy 75 mg-os Ivacaftor Galenika tabletta *

	legalább 6 éves, de 12 évesnél fiatalabb, ≥ 30 kg
	Egy 100 mg tezakaftor/150 mg ivakaftor tabletta
	Egy 150 mg-os Ivacaftor Galenika tabletta

	legalább 12 éves
	Egy 100 mg tezakaftor/150 mg ivakaftor tabletta
	Egy 150 mg-os Ivacaftor Galenika tabletta

	Ivacaftor Galenika ivakaftor/tezakaftor/elexakaftor-kombinációval együtt

	legalább 6 éves, de 12 évesnél fiatalabb, < 30 kg
	Két 37,5 mg ivakaftor/25 mg tezakaftor/50 mg elexakaftor tabletta
	Egy 75 mg-os Ivacaftor Galenika tabletta *

	legalább 6 éves, de 12 évesnél fiatalabb, ≥ 30 kg
	Két 75 mg ivakaftor/50 mg tezakaftor/100 mg elexakaftor tabletta
	Egy 150 mg-os Ivacaftor Galenika tabletta

	legalább 12 éves
	Két, 75 mg ivakaftor/50 mg tezakaftor/100 mg elexakaftor tabletta
	Egy 150 mg-os Ivacaftor Galenika tabletta


*Az Ivacaftor Galenika kizárólag 150 mg-os filmtabletta formájában érhető el. Ezért az Ivacaftor Galenika nem alkalmazható olyan gyermekgyógyászati betegeknél, akiknél a szükséges adag kisebb, mint 150 mg. Ezekben az esetekben más, alacsonyabb hatáserősségű ivakaftort tartalmazó készítmények alkalmazása javasolt. 

A reggeli és esti adagot nagyjából 12 órás különbséggel, zsírtartalmú étellel vegye be.

Önnek továbbra is szednie kell az összes egyéb, szokásos gyógyszerét, kivéve, ha kezelőorvosa bármelyik gyógyszer esetében a szedés abbahagyását javasolta.

Amennyiben közepesen súlyos vagy súlyos fokú májműködési zavara van, kezelőorvosának esetleg csökkentenie kell az Ön gyógyszerének adagját, mivel az Ön mája nem bontja le a gyógyszert olyan sebességgel, mint a normális májműködésű egyéneké.

Ez a gyógyszer szájon át alkalmazandó.

A tablettát egészben nyelje le. Ne törje el, ne rágja szét, illetve ne oldja fel a tablettákat! Az Ivacaftor Galenika tablettát zsírtartalmú étel fogyasztása közben vegye be.

A zsírt tartalmazó ételek, illetve kisétkezések közé azok tartoznak, amelyek vajjal vagy olajjal készültek, illetve amelyek tojást tartalmaznak. Egyéb zsírtartalmú ételek a következők: 
· sajt, teljes tej, teljes tejből készült tejtermékek, joghurt, csokoládé,
· húsok, olajos hal,
· avokádó, hummusz vagy szója alapú termékek (tofu),
· olajos magvak, zsírt tartalmazó energiaszeletek vagy italok.

Ha az előírtnál több Ivacaftor Galenika-t vett be

Mellékhatásokat tapasztalhat, köztük az alábbi, 4. pontban felsoroltakat. Amennyiben ez történik, kérjen tanácsot kezelőorvosától vagy gyógyszerészétől. Ha lehetséges, vigye magával a gyógyszert és ezt a betegtájékoztatót.

Ha elfelejtette bevenni az Ivacaftor Galenika-t

Ha a bevétel esedékessége óta kevesebb mint 6 óra telt el, akkor vegye be a kihagyott adagot. Egyéb esetekben várja meg a következő adag bevételének megszokott idejét. Ne vegyen be kétszeres adagot a kihagyott adag pótlására.

Ha idő előtt abbahagyja az Ivacaftor Galenika-t

Az Ivacaftor Galenika-t addig kell szedni, amíg azt kezelőorvosa javasolja. Ne hagyja abba a gyógyszer szedését, kivéve, ha kezelőorvosa tanácsolja. Ha bármilyen további kérdése van a gyógyszer alkalmazásával kapcsolatban, kérdezze meg kezelőorvosát vagy gyógyszerészét.


4.	Lehetséges mellékhatások

Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

Súlyos mellékhatások

Gyomortáji (hasi) fájdalom és a májenzimek szintjének megemelkedése a vérben.

Májbetegségek lehetséges jelei

CF-ban szenvedő betegeknél gyakran fordulnak elő emelkedett májenzimszintek a vérben, és ilyen esetekről az Ivacaftor Galenika-t önmagában vagy tezakaftor/ivakaftor vagy ivakaftor/tezakaftor/elexakaftor kombinációval együtt szedő betegeknél is beszámoltak.

Az Ivacaftor Galenika-t ivakaftor/tezakaftor/elexakaftor-kombinációval együtt szedő betegeknél májkárosodásról és a májműködés romlásáról számoltak be súlyos májbetegek esetében. A májműködés romlása súlyos mértékű lehet, és májátültetést tehet szükségessé. 

Májbetegség jelei lehetnek:
· fájdalom vagy kellemetlen érzés a has felső részének jobb oldalán;
· a bőr és a szemfehérje sárgás elszíneződése,
· étvágytalanság,
· hányinger vagy hányás,
· sötét színű vizelet.

Depresszió 
Ennek jelei a szomorúság vagy hangulatváltozás, a szorongás, érzelmi labilitás érzése.

Azonnal tájékoztassa kezelőorvosát, ha ezek közül bármelyik tünetet tapasztalja.

Nagyon gyakori mellékhatások (10-ből több mint 1 beteget érinthet):
· felső légúti fertőzések (egyszerű nátha), a torokfájást és orrdugulást is beleértve,
· fejfájás,
· szédülés,
· hasmenés,
· gyomorfájdalom vagy hasi fájdalom,
· a nyákban található baktériumok típusának megváltozása,
· emelkedett májenzimszintek (a máj terhelésének jelei),
· bőrkiütés.

Gyakori mellékhatások (10-ből legfeljebb 1 beteget érinthet):
· orrfolyás,
· fülfájás, kellemetlen érzés a fülben,
· fülcsengés,
· vörösség a fül belsejében,
· belsőfül rendellenesség (szédülés vagy forgásérzés),
· pangó váladék az arcüregben,
· piros torok,
· csomó az emlőben,
· hányinger,
· influenza,
· alacsony vércukorszint (hipoglikémia),
· kóros légzés (légszomj vagy nehézlégzés),
· fokozott bélgázképződés (flatulencia),
· pattanások (akné),
· bőrviszketés,
· megemelkedett kreatin-foszfokináz-szint (izomlebomlás jele), amely vérvizsgálattal mutatható ki.

Nem gyakori mellékhatások (100-ból legfeljebb 1 beteget érinthet):
· pangó váladék a fülben,
· az emlő gyulladása,
· az emlő megnagyobbodása férfiaknál,
· az emlőbimbó elváltozása vagy fájdalma,
· sípoló légzés,
· emelkedett vérnyomás.

Nem ismert (a gyakoriság a rendelkezésre álló adatokból nem állapítható meg):
· májkárosodás,
· emelkedett bilirubinszint (májfunkciós vérvizsgálat).

További mellékhatások gyermekeknél és serdülőknél 

A gyermekeknél és serdülőknél tapasztalt mellékhatások hasonlóak a felnőtteknél megfigyeltekhez. A májenzimszintek emelkedése azonban gyakrabban fordul elő kisgyermekeknél.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.
A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.


5. Hogyan kell az Ivacaftor Galenika-t tárolni?

A gyógyszer gyermekektől elzárva tartandó!

A dobozon és a buborékcsomagoláson feltüntetett lejárati idő (EXP) után ne alkalmazza ezt a gyógyszert. A lejárati idő az adott hónap utolsó napjára vonatkozik.

Ez a gyógyszer nem igényel különleges tárolást.

Semmilyen gyógyszert ne dobjon a szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.


6.	A csomagolás tartalma és egyéb információk

Mit tartalmaz az Ivacaftor Galenika?
· A készítmény hatóanyaga az ivakaftor. 150 mg ivakaftort tartalmaz filmtablettánként.

· Egyéb összetevők:
Tablettamag: mikrokristályos cellulóz, hipromellóz-acetát-szukcinát, kroszkarmellóz-nátrium, nátrium-laurilszulfát (E487), vízmentes kolloid szilícium-dioxid, mannit (E421), magnézium-sztearát. 

Tablettabevonat: poli(vinil alkohol) (E1203), kalcium-karbonát (E170), makrogol (E1521), talkum (E553b), indigókármin alumínium lakk (E132) és karnaubaviasz.

Lásd 2. pont vége – Az Ivacaftor Galenika nátriumot tartalmaz.

Milyen az Ivacaftor Galenika külleme és mit tartalmaz a csomagolás?

Világoskék, kapszula alakú, kb. 16,5 mm hosszú és 8,4 mm széles, egyik oldalán dombornyomású “150” jelöléssel ellátott, másik oldalán sima filmtabletta.

Az alábbi kiszerelési egységekben kapható:

· 28 db és 56 db filmtablettát tartalmazó buborékcsomagolás.

Nem feltétlenül mindegyik kiszerelés kerül kereskedelmi forgalomba.

A forgalomba hozatali engedély jogosultja és a gyártó

A forgalomba hozatali engedély jogosultja 

Galenika International Kft.
Baross utca 165/3.
2040 Budaörs
Magyarország

Gyártó

Elpen Pharmaceutical Co. Inc. 
Marathonos Avenue 95 
190 09 Pikermi Attiki
Görögország

Ezt a gyógyszert az Európai Gazdasági Térség tagállamaiban az alábbi neveken engedélyezték:

Svédország 		Ivacaftor Galenika 150 mg filmdragerad tablete
Magyarország 		Ivacaftor Galenika 150 mg filmtabletta
Szlovénia 		Ivacaftor Galenika 150 mg filmsko obložene tableta
Horvátország 		Ivacaftor Galenika 150 mg filmom obložene tableta

OGYI-T-24778/01          28x      OPA/Al/PVC//Al buborékcsomagolásban
OGYI-T-24778/02          28x      PVC/PCTFE(Aclar)//Al buborékcsomagolásban
OGYI-T-24778/03          56x      OPA/Al/PVC//Al buborékcsomagolásban
OGYI-T-24778/04          56x      PVC/PCTFE(Aclar)//Al buborékcsomagolásban

